b'\n_START_ARTICLE_\nMuseu de Joguets i Aut\xc3\xb2mats\n_START_SECTION_\nEdifici\n_START_PARAGRAPH_\nL\'edifici que l\'acull, Cal Jan, una antiga casa pairal al n\xc3\xbamero 23 de la Pla\xc3\xa7a Major, \xc3\xa9s al centre de la vida social del poble. Est\xc3\xa0 distribu\xc3\xaft en tres plantes amb una superf\xc3\xadcie de m\xc3\xa9s de 2000 metres quadrats. _NEWLINE_Cal Jan va ser constru\xc3\xaft al segle XV, com la resta d\'edificis del mateix carrer i ja aleshores era una casa important a Verd\xc3\xba. Les llindes dels balcons del primer pis s\xc3\xb3n un exemple del 1600. De fet, a la fa\xc3\xa7ana hi ha una inscripci\xc3\xb3 del 1695, que \xc3\xa9s quan es va reconstruir. Es va utilitzar com a habitatge, a mitjan segle XX i el 1999 es va decidir iniciar la construcci\xc3\xb3 del Museu._NEWLINE_Per adequar l\'edifici a la seva nova funci\xc3\xb3, es va fer un replantejament total en la distribuci\xc3\xb3 i s\'afeg\xc3\xad algun solar ve\xc3\xad. Per facilitar la visita es va construir una rampa que comunica les quatre plantes visitables. Tot aix\xc3\xb2, es va realitzar sense barreres arquitect\xc3\xb2niques._NEWLINE_Superf\xc3\xadcie: 2.075 metres quadrats totals (1.895 metres quadrats \xc3\xbatils). S\'utilitzaren: 1.000 tones de pedra, 224 tones de formig\xc3\xb3, 55 tones de ferro, 20\xc2\xa0km de cable el\xc3\xa8ctric, 1.000 metres de safata/guia per a cables, 500 metres quadrats de fusta, 400 metres quadrats de vidre._NEWLINE_Durant el 2011 el museu va ampliar la seva superf\xc3\xadcie un 50% i va incorporar un fons d\'art.\n_START_SECTION_\nExposici\xc3\xb3\n_START_PARAGRAPH_\nLa col\xc2\xb7lecci\xc3\xb3 inclo\xc3\xafa atraccions de fira, bicicletes, futbolins, joguets de llauna, cotxes de pedal, aut\xc3\xb2mats, teatrins, jocs, patinets, nines, cartells, etc. _NEWLINE_El museu constava de quatre grans \xc3\xa0mbits tem\xc3\xa0tics: objectes relacionats amb el poble i el camp, peces emblem\xc3\xa0tiques de futbol, vehicles de pedal i sobre rodes, i l\'\xc3\xa0mbit m\xc3\xa0gic vinculat a la fira.\n_START_SECTION_\nObjectes relacionats amb el poble i el camp\n_START_PARAGRAPH_\nEl primer \xc3\xa0mbit, "Verd\xc3\xba paisatges de la mem\xc3\xb2ria", era una evocaci\xc3\xb3 de Cal Pastoret, una botiga de queviures antiga. Reunia objectes de la botiga, planxes publicit\xc3\xa0ries de llauna i una singular m\xc3\xa0quina registradora. En els espais adjacents hi havia joguines relacionades amb el m\xc3\xb3n rural: l\'escola i l\'esgl\xc3\xa9sia, oficis, animals dom\xc3\xa8stics i de corral, jocs tradicionals, nines de cartr\xc3\xb3, carros i tractors.\n_START_SECTION_\nPeces emblem\xc3\xa0tiques de futbol\n_START_PARAGRAPH_\nEn l\'\xc3\xa0mbit dedicat al futbol hi havia futbolins, pilotes, botes, peces de Kubala, Di St\xc3\xa9fano, Pel\xc3\xa9, Cruyff, Beckenbauer, Maradona, Guardiola, aix\xc3\xad com les botes d\'Iniesta, Messi i Xavi .\n_START_SECTION_\nVehicles de pedal i sobre rodes\n_START_PARAGRAPH_\nAquest \xc3\xa0mbit recollia un ampli conjunt de vehicles de pedal: bicicletes, t\xc3\xa0ndems, tricicles, cotxes, tractors, m\xc3\xa0quines de tren i una especial moto del Mickey Mouse. Destaca la col\xc2\xb7lecci\xc3\xb3 de joguets elaborats a principis del segle XX per uns artesans catalans, els Llauners de Gr\xc3\xa0cia: tramvies, vagons de tren, cotxes, camionets i carros.\n_START_SECTION_\nL\'\xc3\xa0mbit m\xc3\xa0gic vinculat a la fira\n_START_PARAGRAPH_\nAmb motiu de la fira de Verd\xc3\xba d\'animals de peu rod\xc3\xb3 (1378-1975), el poble canviava la fesomia durant deu dies i s\'omplia de negociants, pagesos que compraven i venien, espectacles, etc. Les joguines representen aquests animals i les atraccions de la fira._NEWLINE_El museu inclo\xc3\xafa una \xc3\xa0mplia col\xc2\xb7lecci\xc3\xb3 d\'aut\xc3\xb2mats, la majoria fabricats a Fran\xc3\xa7a a finals del segle XIX o principis del XX, i destaquen els procedents de les atraccions Apolo de Barcelona, que recreen escenes costumistes i po\xc3\xa8tiques. Molts d\'ells conserven el moviment original. Un espai estava dedicat a la disfressa: titelles, teatrins, m\xc3\xa0scares i cartells.\n_START_SECTION_\nExposicions temporals\n_START_PARAGRAPH_\nDes de la seva inauguraci\xc3\xb3, el Museu va dur a terme exposicions temporals dedicades a companyies de teatre com Comediants, Tricicle i la Cubana, al futbol i a sis cer\xc3\xa0miques de l\'artista Miquel Barcel\xc3\xb3. _NEWLINE_Es realitzaven visites guiades pel Museu i per Verd\xc3\xba, disposava de tallers did\xc3\xa0ctics per a grups d\'Infantil, Prim\xc3\xa0ria, Secund\xc3\xa0ria i Batxillerat. Tamb\xc3\xa9 disposava d\'una botiga de joguets i productes agroalimentaris del territori, a Verd\xc3\xba i en l\xc3\xadnia._NEWLINE_El Museu formava part de l\'oferta cultural i tur\xc3\xadstica de les Terres de Lleida i de la Ruta del Cister. Va obtenir el Premi a la Promoci\xc3\xb3 de la Diputaci\xc3\xb3 de Lleida._NEWLINE_L\'any 2010 el Museu va adquirir les botes del gol d\'Andr\xc3\xa9s Iniesta a Stamford Bridge i els diners es destinaren al tractament d\'un nen amb par\xc3\xa0lisi cerebral. El mateix any van obrir una botiga, Jugorium, on es poden trobar joguines cl\xc3\xa0ssiques.'